‘แมนูไลฟ์’ไล่ดูดชนชั้นกลาง
ลูกค้าในไทยรายได้ต่อหัวเพิ่มสูงขึ้นเดินหน้าสร้างตัวแทนขายยูนิตลิงก์
15 เม.ย. 2556

ลูกค้าในไทยรายได้ต่อหัวเพิ่มสูงขึ้นเดินหน้าสร้างตัวแทนขายยูนิตลิงก์
แมนูไลฟ์ฯ เล็งเจาะฐานลูกค้าระดับกลางตามหัวเมือง ผ่านธุรกิจกองทุนรวม ประกันชีวิต 
นายสตีฟ โรเดอร์ รองประธานบริหารอาวุโสและประธานเจ้าหน้าที่สายงานการเงิน บริษัท แมนูไลฟ์ ไฟแนนเชียล ประจำประเทศแคนาดา กล่าวว่า บริษัทยังมองหาโอกาสในการขยายช่องทางการขายผ่านธนาคารในประเทศไทย ในรูปแบบของความร่วมมือระยะยาว มากกว่าการซื้อกิจการของบริษัทประกันชีวิต เพื่อรองรับการเติบโตของชนชั้นกลางในประเทศไทย ที่มีการเติบโตอย่างต่อเนื่อง 
นายโรเดอร์ กล่าวว่า ปัจจุบันชนชั้นกลางของไทยและในเอเชียมีปริมาณที่เพิ่มขึ้น และรายได้ต่อหัวเพิ่มสูงขึ้นตามการขยายตัวทางเศรษฐกิจของประเทศ ซึ่งต่อไปคนกลุ่มนี้จะมองหาผลิตภัณฑ์การประกันชีวิต และการบริหารจัดการสินทรัพย์ การลงทุน 
สำหรับช่องทางในการเข้าถึงลูกค้ากลุ่มนี้ที่มีประสิทธิภาพสูง คือ การขายผ่านธนาคาร ทำให้บริษัทมองหาโอกาสร่วมมือกับธนาคารท้องถิ่นของแต่ละประเทศ เช่นที่ได้บรรลุความร่วมมือกับธนาคารดานามอน ประเทศอินโดนีเซีย ในการนำเสนอผลิตภัณฑ์ประกันชีวิตและผลิตภัณฑ์บริหารสินทรัพย์เพื่อลูกค้าของธนาคารผ่านทางสาขาและจุดให้บริการของธนาคารดานามอนกว่า 3,100 แห่งทั่วประเทศ
นายโรเดอร์ กล่าวว่า บริษัทมองหาโอกาสขยายธุรกิจประกันชีวิตในไทยอย่างต่อเนื่อง และพร้อมที่จะเข้าลงทุนหากโอกาสและจังหวะเหมาะสม
ขณะที่ปัญหาการเมืองไม่ใช่ปัญหาใหญ่ โดยดูจากรัฐบาลในแต่ละประเทศของเอเชีย มีความประสงค์ที่จะผลักดันให้ธุรกิจประกันเติบโต เพื่อจะได้เข้ามาดูแลประชาชนแทนที่รัฐบาล เช่น ในฮ่องกง รัฐบาลมีการประกาศให้สร้างกองทุนสำรองเลี้ยงชีพให้ทุกคน ทำให้ธุรกิจประกันชีวิตของบริษัทเติบโตสูงมากจากนโยบายดังกล่าว
นายอลัน อึง ผู้จัดการใหญ่และประธานเจ้าหน้าที่บริหาร บริษัท แมนูไลฟ์ ประกันชีวิต (ประเทศไทย) กล่าวว่า บริษัทยังคงมุ่งหน้าสร้างตัวแทนที่สามารถนำเสนอผลิตภัณฑ์ทางการเงินที่หลากหลาย ตอบโจทย์ให้กับลูกค้า และมั่นใจว่าสามารถทำได้ เพราะปัจจุบันสามารถให้บริการกรมธรรม์ยูนิตลิงก์ที่ควบการลงทุน ขณะที่อีก 3 บริษัทที่ขายยูนิตลิงก์เป็นบริษัทขนาดใหญ่อันดับต้นๆ 
“มีตัวแทนบางกลุ่มมาจากที่อื่น เพราะเรามีสินค้าที่หลากหลายให้เขาขาย ซึ่งการเพิ่มจำนวนตัวแทนจะเน้นคุณภาพการขายมากกว่าปริมาณ และมีการทำงานร่วมกับภูมิภาคเอเชีย และทำการแข่งขันกันกับอาเซียนระหว่างกลุ่มแมนูไลฟ์ด้วยกัน” นายอึง กล่าว